
SensorDice - Alacsony fogyasztású elosztott szenzorhálózat fejlesztése

Kulcsszavak: elosztott szenzorhálózat, alacsony fogyasztás, Blueotooth Low Energy, vezeték nélküli
A TDK dolgozat témája egy olyan elosztott szenzorhálózat fejlesztése, amely egy központi
vezérlőegységből, valamint több mérőegységből áll, amelyek egy meghatározott hatótávon
belül helyezkednek el. Ezek a mérőegységek telepes üzemmódban (elemről táplálva)
működnek, és alacsony fogyasztásúak, így akár több éves üzemidővel rendelkezhetnek akár
egy gombelemről történő táplálás esetén is. A mérőegységek különböző szenzorokkal vannak
ellátva, amelyek a környezeti paramétereket figyelik, mint például a hőmérsékletet,
páratartalmat, vagy fizikai eseményeket (pl. dőlés). Az egységek adatokat küldenek a
vezérlőnek: hibajelzést (pl. eldőlt a mérőegység) vagy rendszeres státuszfrissítést a megbízható
működésről. Az eszközök kompakt dobozokban kapnak helyet, biztosítva a könnyű telepítést.
A dolgozatban először az elosztott szenzorhálózatok működése és előnyei kerülnek
bemutatásra, különösen a vezeték nélküli technológia terén. Szó esik több kommunikációs
megoldás összehasonlításáról, bemutatva azok előnyeit és hátrányait. Ezt követően
részletezésre kerül a hardverfejlesztés folyamata beleértve az alkatrészek kiválasztását. A két
nyomtatott áramköri prototípus közül az első ESP32-WROOM-32E, míg a második az
STM32WB55CGU7 mikrovezérlővel készült, az energiatakarékosságot és méretcsökkentést
szem előtt tartva. Ismertetésre kerülnek a szoftverfejlesztés és a rendszerintegráció kihívásai is.
A dolgozat végén a kész prototípusokkal végzett mérések eredményei és az alkalmazási
lehetőségek kerülnek tárgyalásra.



